Hugo Torres, l-eks kap tar-ribelli fin-Nikaragwa, miet il-ħabs fl-età ta' 73 sena – u proprju tmien xhur wara li hu spiċċa taħt arrest fuq akkużi ta' tradiment. Torres, eks Ġeneral mal-Armata, kien iġġieled, spalla ma' spalla, mal-President attwali tan-Nikaragwa, Daniel Ortega, waqt ir-rivoluzzjoni storika tas-snin sebgħin fil-pajjiż. Fil-fatt, Torres kien wieħed mill-eroj tar-Rivoluzzjoni Sandinista kontra d-dittatorjat brutali ta' Anastasio Somoza u, fl-1974, kien strumentali f'missjoni perikoluża biex Ortega — avversarju kbir ta' Somoza — jinħeles mill-ħabs. Madankollu, Torres, snin wara, spiċċa jakkuża lil Ortega b'li qed imexxi pajjiżu bħala dittatur u fejn anki waqqaf partit tal-Oppożizzjoni. Hugo Torres, imbagħad, spiċċa fost l-aktar personalitajiet famużi tal-Oppożizzjoni li nżammu taħt arrest qabel l-elezzjonijiet tas-sena l-oħra fin-Nikaragwa. Ir-rapporti qalu li Torres, fl-aħħar jiem, kien ittrasferit lejn sptar wara li saħħtu bdiet tmajna, u fejn miet minn marda li d-dettalji tagħha ma kenux żvelati.